একের পর এক ঘটনা ঘটেই চলেছে। তালিকায় নয়া সংযোজন উত্তরপ্রদেশের মুজফ্ফরনগর, ছত্তীসগঢ়ের দুর্গ, ত্রিপুরার তেলিয়ামুড়া এবং ওডিশার দুই জেলা। এর মধ্যে ওডিশায় ধর্ষিত শিশু দু’টির এক জনের বয়স চার, অন্য জনের ছয়। অসমের শিলচরেও এক তরুণীকে গণধর্ষণের অভিযোগ উঠেছে তারই স্বামীর বিরুদ্ধে। পুলিশ জানিয়েছে, ওডিশার কটকে বিস্কুট কিনতে গেলে বছর ছয়েকের একটি শিশুকে তুলে নিয়ে গিয়ে ধর্ষণ করে বছর পঁচিশের এক যুবক। তাকে গ্রেফতার করা হয়েছে। ওডিশারই কেন্দ্রাপড়ায় চার বছরের শিশুকে ধর্ষণের অভিযোগ উঠেছে তার প্রতিবেশী এক বালকের বিরুদ্ধে! মুজফ্ফরনগরের ঘটনায় পুলিশ জানিয়েছে, বছর তেরোর মেয়েটি ওষুধ আনতে গেলে এক চিকিৎসক তাকে তিন দিন ধরে আটকে রেখে ধর্ষণ করেছে। সোনু বর্মা নামে অভিযুক্ত চিকিৎসককে গ্রেফতার করেছে পুলিশ। বিজেপি শাসিত ত্রিপুরায় নাবালিকা ধর্ষণে অভিযুক্ত মনোজ ঘোষ নামে এক ব্যক্তিকে গ্রেফতার করেছে পুলিশ। অভিযোগ, বছর ১৪-র এক কিশোরীকে গত ফেব্রুয়ারি থেকে অন্তত ১১ বার ধর্ষণ করেছে মনোজ। রাজ্যের বিরোধী দল সিপিএমের অভিযোগ, অভিযুক্ত মনোজ বিশ্ব হিন্দু পরিষদের রাজ্যস্তরের নেতা। বিশ্ব হিন্দু পরিষদ অবশ্য অভিযোগ অস্বীকার করেছে।  শিলচরেই সদ্যবিবাহিতা স্ত্রীকে পছন্দ না হওয়ায় বিয়ের পাঁচ দিনের মাথায় বন্ধুদের ডেকে পাঠিয়ে গণধর্ষণের অভিযোগ উঠেছে শিলচরের এক যুবকের বিরুদ্ধে। তাকে গ্রেফতার করেছে পুলিশ। ছত্তীসগঢ়ে ১৭ বছরের এক কিশোরী বিয়েবাড়ি গিয়েছিল। সেখানে তার এক আত্মীয় এবং তার গাড়িচালক তাকে ধর্ষণ করে বলে অভিযোগ।